Man vas ná moord op Vrystaatse boervrouLettie de Ru (Foto: Facebook) ’n Verdagte is in hegtenis geneem nadat ’n Vrystaatse boervrou verlede naweek dood in haar plaashuis in die omgewing van Bultfontein gevind is. Daar is aanvanklik vermoed dat Lettie de Ru (79) aan natuurlike oorsake oorlede is. ’n Nadoodse ondersoek het egter later onthul dat sy verwurg is. Kapt. Stephen Thakeng, polisiewoordvoerder, sê ’n deeglike ondersoek is ná die uitslag van die nadoodse ondersoek gedoen en daar kon vasgestel word dat verskeie items uit die plaashuis vermis word. ’n 29-jarige man is sedertdien in hegtenis geneem nadat die gesteelde items in sy besit gevind is. Volgens Thakeng is De Ru Sondag omstreeks 11:00 dood op haar plaas De Erf naby Bultfontein gevind. ’n Saak van moord en huisroof is ná die uitslag van die nadoodse ondersoek aanhangig gemaak en polisiebeamptes het Donderdag die plaas besoek om inligting in te win. Dié inligting het die polisiebeamptes na ’n informele nedersetting in Phahameng gelei waar ’n sinkhuis deursoek is. ’n Selfoon, skootrekenaar en ’n geheuestokkie waarop “De Ru” geskryf staan, is onder meer in die huis gevind. Die eienaar van die huis het hom teëgesit, maar is eindelik in hegtenis geneem. Hy staan nou tereg op moord, huisroof, die besit van vermoedelik gesteelde goedere en verset teen inhegtenisneming. Hy sal na verwagting Maandag in die landdroshof in Bultfontein verskyn.